FI Euroopan unionin virallinen lehti L 39/5

KOMISSION TÄYTÄNTÖÖNPANOPÄÄTÖS (EU) 2018/209,

annettu 8 päivänä helmikuuta 2018,

Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti

(tiedoksiannettu numerolla C(2018) 624)

(Ainoastaan englanninkielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetun neuvoston direktiivin 91/676/ETY (1) ja erityisesti sen liitteessä III olevan 2 kohdan kolmannen alakohdan,

sekä katsoo seuraavaa:

(1) Direktiivissä 91/676/ETY vahvistetaan säännöt vesien suojelemisesta maataloudesta peräisin olevien nitraattien aiheuttamalta pilaantumiselta. Jos jäsenvaltio aikoo sallia direktiivin 91/676/ETY liitteessä III olevan 2 kohdan toisen alakohdan ensimmäisessä virkkeessä eritellyistä määristä poikkeavan karjanlantamäärän käytön hehtaaria kohden vuodessa, kyseinen lantamäärä on asetettava sellaiseksi, ettei se vaaranna mainitun direktiivin 1 artiklassa eriteltyjen tavoitteiden saavuttamista, ja se on voitava perustella puolueettomin perustein, kuten pitkillä kasvukausilla ja suuria typpimääriä kuluttavilla viljelykasveilla.

(2) Komissio hyväksyi 22 päivänä lokakuuta 2007 päätöksen 2007/697/EY (2) Irlannin pyytämän poikkeuksen myöntämisestä direktiivin 91/676/ETY mukaisesti; sillä sallitaan tietyin edellytyksin se, että vuosittain käytetään enintään 250 kilogramman suuruinen määrä karjanlannasta peräisin olevaa typpeä hehtaaria kohden tiloilla, joista vähintään 80 prosenttia on nurmea, Irlannin toimintaohjelman puitteissa, sellaisena kuin se on täytäntöönpantuna European Communities (Good Agricultural Practice for Protection of Waters) Regulations 2006 -säädöksellä (Statutory Instrument N:o 378, 2006).

(3) Komissio hyväksyi 24 päivänä helmikuuta 2011 päätöksen 2011/127/EU (3), jolla muutetaan päätöstä 2007/697/EY ja pidennetään poikkeuksen voimassaolo 31 päivään joulukuuta 2013; päätöstä sovelletaan Irlannin toimintaohjelman puitteissa, sellaisena kuin se on täytäntöönpantuna European Communities (Good Agricultural Practices for Protection of Waters) Regulations 2010 -säädöksellä (Statutory Instrument N:o 610, 2010).

(4) Komissio hyväksyi 27 päivänä helmikuuta 2014 päätöksen 2014/112/EU (4) Irlannin pyytämän poikkeuksen myöntämisestä direktiivin 91/676/ETY mukaisesti; sillä sallitaan tietyin edellytyksin se, että vuosittain käytetään enintään 250 kilogramman suuruinen määrä karjanlannasta peräisin olevaa typpeä hehtaaria kohden tiloilla, joista vähintään 80 prosenttia on nurmea, Irlannin toimintaohjelman puitteissa, sellaisena kuin se on täytäntöönpantuna European Communities (Good Agricultural Practice for Protection of Waters) Regulations 2014 -säädöksellä (Statutory Instrument N:o 31, 2014). Päätöksen 2014/112/EU voimassaolo päättyi 31 päivänä joulukuuta 2017.

(5) Päätöksellä 2014/112/EY myönnetty poikkeus koski vuonna 2016 noin 6 802:ta tilaa eli noin 5,4:ää prosenttia tiloista, joilla on laiduntavia eläimiä, 20,2:ta prosenttia kaikista nautaeläinyksiköistä sekä 9,3:a prosenttia maatalousmaan kokonaisnettomäärästä Irlannissa.

(6) Irlanti esitti komissiolle 7 päivänä maaliskuuta 2017 pyynnön direktiivin 91/676/ETY liitteessä III olevan 2 kohdan kolmannen alakohdan nojalla myönnetyn poikkeuksen jatkamisesta.

(7) Irlanti soveltaa toimintaohjelmaa direktiivin 91/676/ETY 3 artiklan 5 kohdan mukaisesti koko alueellaan.

(8) Irlannin direktiivin 91/676/ETY 10 artiklassa vaaditun raportointivelvoitteen mukaisesti toimittamat tiedot osoittavat, että kaudella 2012–2015 vesien laatu on yleisesti ottaen hyvä. Irlannin kaikilla seuranta-asemilla pohjaveden keskimääräiset nitraattipitoisuudet ovat alle 50 mg/l ja 87 prosentissa seuranta-asemista keskimääräiset nitraattipitoisuudet ovat alle 25 mg/l. Irlannin kaikilla seuranta-asemilla pintaveden keskimääräiset nitraattipitoisuudet ovat alle 40 mg/l ja 99,5 prosentissa seuranta-asemista keskimääräiset nitraattipitoisuudet ovat alle 25 mg/l.

(9) Karjan määrä on lisääntynyt Irlannissa viime vuosina. Nautaeläinten määrä on lisääntynyt 3,8 prosenttia, sikojen määrä 3,7 prosenttia ja lampaiden määrä 5,1 prosenttia vuosista 2008–2011 vuosiin 2012–2015 muuttaen edellisen raportointikauden laskusuuntauksen. Karjanlannasta aiheutuva keskimääräinen typpikuormitus vuosina 2012–2015 oli 104 kg/ha, mikä on samaa tasoa kuin vuosina 2008–2011. Keskimääräinen fosforikuormitus vuosina 2012–2015 oli 15 kg/ha, mikä on myös samaa tasoa kuin vuosina 2008–2011. Kemiallisten typpilannoitteiden keskimääräinen käyttö lisääntyi 5 prosenttia vuosina 2012–2015 verrattuna vuosiin 2008–2011. Kemiallisten fosforilannoitteiden keskimääräinen käyttö lisääntyi 32,7 prosenttia vuosina 2012–2015 verrattuna vuosiin 2008–2011. Kemiallisten fosforilannoitteiden keskimääräinen käyttö vuosina 2012–2015 oli silti kuitenkin 9,5 prosenttia vähäisempää verrattuna kyseisen lannoitteen keskimääräiseen käyttöön vuosina 2004–2008 (5).

(10) Irlannissa 92 prosenttia maatalousmaasta on laidunmaata. Nurmitiloilla 50 prosenttia maa-alasta viljellään laajaperäisesti, joten eläintiheys on suhteellisen alhainen ja lannoitteita käytetään vähän; maa-alasta 21 prosenttia kuuluu maatalouden ympäristöohjelmiin (maaseutuympäristön suojeluohjelma), ja ainoastaan 9,3:a prosenttia viljellään voimaperäisesti. Peltoviljelyyn käytetään 8 prosenttia. Nurmella kemiallisia lannoitteita käytetään keskimäärin 80 kg/ha typpeä ja 8 kg/ha fosforia (5).

(11) Irlannin ilmastolle on luonteenomaista tasaisesti ympäri vuoden jakautuva sade ja suhteellisen vähäiset vuotuiset lämpötilavaihtelut; tämän vuoksi nurmen kasvukausi on pitkä ja se vaihtelee 330 päivästä vuodessa maan lounaisosissa noin 250 päivään maan koillisosissa (6).

(12) Tutkittuaan Irlannin pyynnön direktiivin 91/676/ETY liitteessä III olevan 2 kohdan kolmannen alakohdan mukaisesti ja otettuaan huomioon Irlannin toimintaohjelman ja päätöksillä 2007/697/EY ja 2014/112/EU myönnetystä poikkeuksesta saadut kokemukset komissio katsoo, että Irlannin kaavailema karjanlannan määrä, joka vastaa 250:tä kilogrammaa typpeä hehtaaria kohti, ei estä direktiivin 91/676/ETY tavoitteiden saavuttamista, kunhan luvan piiriin kuuluviin viljelijöihin sovellettavat tietyt tiukat ehdot täyttyvät.

(13) Irlannin toimittamista asiaa tukevista tiedoista käy ilmi, että ehdotettu 250 kilogramman määrä typpeä hehtaaria kohden vuodessa tiloilla, joista vähintään 80 prosenttia on nurmea, on puolueettomasti perusteltavissa esimerkiksi pitkillä kasvukausilla ja runsaasti typpeä kuluttavien nurmikasvien hyvätuottoisilla kasvustoilla.

(14) Päätöksen 2014/112/EU voimassaolo päättyy 31 päivänä joulukuuta 2017. Tämä päätös olisi hyväksyttävä sen varmistamiseksi, että asianomaiset viljelijät voivat edelleen hyötyä poikkeuksesta.

(15) Tässä päätöksessä säädetyt toimenpiteet ovat direktiivin 91/676/ETY 9 artiklalla perustetun nitraattikomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Poikkeus

Myönnetään tässä päätöksessä säädetyin edellytyksin Irlannin 7 päivänä maaliskuuta 2017 päivätyllä kirjeellä pyytämä poikkeus sen sallimiseksi, että maahan levitetään karjanlantaa direktiivin 91/676/ETY liitteessä III olevan 2 kohdan toisen alakohdan ensimmäisessä virkkeessä säädettyä määrää suurempi määrä.

2 artikla

Määritelmät

Tässä päätöksessä tarkoitetaan

a) ’nurmitiloilla’ tiloja, joiden lannanlevitykseen käytettävissä olevan maatalousmaan pinta-alasta vähintään 80 prosenttia on nurmea;

b) ’laiduntavalla karjalla’ nautakarjaa (lukuun ottamatta lihavasikoita), lampaita, peuroja, vuohia ja hevosia;

c) ’nurmella’ pitkä- tai lyhytikäistä nurmikasvustoa (lyhytikäisen nurmen ikä on alle neljä vuotta);

d) ’lohkolla’ yksittäistä peltoa tai peltojen ryhmää, joiden sato, maaperätyyppi ja lannoituskäytännöt ovat samanlaiset;

e) ’lannoitussuunnitelmalla’ suunniteltua käyttöä ja käytettävissä olevia ravinteita koskevaa ennakkolaskelmaa;

f) ’lannoitekirjanpidolla’ ravinnetasetta, joka perustuu ravinteiden todelliseen käyttöön ja hyödyntämiseen.

3 artikla

Soveltamisala

Tätä poikkeusta sovelletaan nurmitiloihin, joille on myönnetty lupa 4 artiklan mukaisesti.

4 artikla

Vuosittainen hakemus ja sitoumus

1. Nurmiviljelijät voivat toimittaa toimivaltaisille viranomaisille hakemuksen vuosittaisesta luvasta, joka oikeuttaa levittämään 250 kilogrammaa typpeä sisältävän määrän karjanlantaa hehtaaria kohden vuodessa. Hakemukseen on sisällyttävä ilmoitus, jossa nurmiviljelijä sitoutuu kaikkiin 9 artiklassa säädettyihin tarkastuksiin.

2. Hakijan on 1 kohdassa tarkoitetussa vuosittaisessa hakemuksessa sitouduttava kirjallisesti täyttämään 6 ja 7 artiklassa säädetyt edellytykset.

5 artikla

Lupien myöntäminen

Luvat, jotka oikeuttavat levittämään 250 kilogrammaa typpeä sisältävän määrän karjanlantaa hehtaaria kohden vuodessa, on myönnettävä 6 ja 7 artiklassa säädettyjen edellytysten mukaisesti.

6 artikla

Lannan ja muiden lannoitteiden käyttö

1. Nurmitiloilla voidaan vuosittain levittää maahan enintään sellainen määrä laiduntavan karjan lantaa, mukaan lukien eläinten itsensä levittämä määrä, joka sisältää enintään 250 kilogrammaa typpeä hehtaaria kohti, ja lisäksi on noudatettava 2–8 kohdassa säädettyjä edellytyksiä.

2. Lisättävän typen kokonaismäärä ei saa ylittää kyseessä olevan kasvuston ennakoitua ravinnetarvetta eikä nurmitilaan sovellettavaa enimmäislannoitemäärää, joka on vahvistettu Nitrates Action Programme -toimintaohjelmassa, ja siinä on otettava huomioon maaperästä saatava typpi. Levitettävän typen kokonaismäärää on vaihdeltava eläintiheyden ja nurmen tuottavuuden mukaan.

3. Kullakin nurmitilalla on laadittava ja säilytettävä lannoitussuunnitelma, jossa esitetään kyseisen viljelymaan viljelykierto sekä suunniteltu lannan ja muiden lannoitteiden käyttö. Sen on oltava käytettävissä nurmitilalla kunakin kalenterivuotena ennen kyseisen vuoden 1 päivää maaliskuuta. Lannoitussuunnitelmaan on sisällyttävä ainakin seuraavat:

a) viljelykiertosuunnitelma, jossa on tarkennettava nurmella olevien lohkojen ja muilla kasveilla olevien lohkojen pinta-ala ja esitettävä karttaluonnoksena yksittäisten lohkojen sijainti;

b) eläinten lukumäärä nurmitilalla sekä eläinsuojaa ja lannan varastointia koskevan järjestelmän kuvaus käytettävissä olevan lantavaraston koko mukaan luettuna;

c) nurmitilalla tuotetun lannan sisältämää typpeä ja fosforia koskeva laskelma;

d) nurmitilan ulkopuolelle toimitettavan tai nurmitilalle tuotavan lannan määrä, laji ja ominaispiirteet;

e) arvio viljelykasvien tarvitsemista typen ja fosforin määristä kullakin lohkolla;

f) maaperän typen ja fosforin määrää koskevien maaperäanalyysien tulokset, jos tällaisia analyysejä on tehty;

g) käytettävien lannoitteiden luonne;

h) lannan sisältämän typen ja fosforin levitystä koskeva laskelma kultakin lohkolta;

i) kemiallisten ja muiden lannoitteiden sisältämän typen ja fosforin levitystä koskeva laskelma kultakin lohkolta.

Lannoitussuunnitelmaa on tarkistettava seitsemän päivän kuluessa nurmitilan maatalouskäytännöissä tapahtuneista muutoksista.

4. Kunkin nurmitilan osalta on laadittava ja pidettävä lannoitekirjanpitoa, joka sisältää typen ja fosforin lisäyksiin sekä likavesien hoitoon liittyvät tiedot. Kirjanpito on toimitettava toimivaltaiselle viranomaiselle kalenterivuosittain seuraavan kalenterivuoden 31 päivään maaliskuuta mennessä.

5. Jokaisen nurmitilan osalta on säännöllisin väliajoin tehtävä maaperän typpi- ja fosforianalyysit.

Näytteenotto ja analyysi on tehtävä vähintään neljän vuoden välein kullakin viljelykierron ja maaperän ominaisuuksien suhteen yhtenäisellä nurmitilan osalla.

Analyyseja on tehtävä vähintään yksi kultakin viiden hehtaarin viljelyalalta.

Maaperän typpi- ja fosforianalyysin tulosten on oltava saatavilla nurmitilalla.

6. Karjanlantaa ei saa levittää syksyllä ennen nurmen muokkausta.

7. Vähintään 50 prosenttia tilalla tuotetusta lietelannasta on levitettävä 15 päivään kesäkuuta mennessä. Lietelannan levityksessä on 15 päivän kesäkuuta jälkeen käytettävä vähäpäästöisiä lannanlevityslaitteita.

7 artikla

Maankäyttö

1. Lyhytikäiset nurmet on kynnettävä keväällä.

2. Kaikilla maannoksilla on välittömästi nurmen kyntämisen jälkeen viljeltävä runsaasti typpeä tarvitsevia kasveja.

3. Viljelykiertoon ei saa sisältyä ilmakehän typpeä sitovia palko- tai muita kasveja. Tämä ei kuitenkaan koske apilaa nurmessa, jossa apilan osuus on alle 50 prosenttia, eikä muita palkokasveja, joiden aluskasvina käytetään nurmikasveja.

8 artikla

Seuranta

1. Toimivaltaisten viranomaisten on varmistettava, että kartat, joista käy ilmi lupien piiriin kuuluvien nurmitilojen, karjan ja maatalousmaan prosentuaalinen osuus kaikissa kreivikunnissa (county), sekä paikallistason maankäyttöä esittävät kartat laaditaan ja että ne päivitetään vuosittain.

2. Toimivaltaisten viranomaisten on seurattava maaperää, pintavesiä ja pohjavettä ja toimitettava komissiolle tietoja maaveden typpi- ja fosforipitoisuudesta, maaprofiilin mineraalitypestä ja pohjaveden ja pintavesien nitraattipitoisuuksista sekä poikkeukseen liittyvien olosuhteiden että tavanomaisten olosuhteiden osalta. Seurantaa on tehtävä sekä yksittäisten tilojen pelloilla että maatalousalueiden valuma-alueiden seurantapaikoissa. Seurantapaikkojen on oltava pääasiallisten maannosten, voimaperäistämisasteiden, vallitsevien lannoituskäytäntöjen ja pääasiallisten viljelykasvien osalta edustavia.

3. Toimivaltaisten viranomaisten on tehostettava veden laadun seurantaa kaikkein pilaantumisalttiimpien vesistöjen lähistöllä sijaitsevilla maatalousalueiden valuma-alueilla.

4. Toimivaltaisten viranomaisten on tehtävä tutkimuksia paikallisesta maankäytöstä, viljelykierroista ja maatalouskäytännöistä lupien piiriin kuuluvien nurmitilojen osalta.

5. Edellä 6 artiklan 5 kohdassa tarkoitetuista ravinneanalyyseista ja tämän artiklan 2 kohdassa tarkoitetusta seurannasta saatuja tietoja on käytettävä mallipohjaisissa laskemissa, joilla lasketaan nitraatti- ja fosforihävikki lupien piiriin kuuluvilla nurmitiloilla.

9 artikla

Tarkastukset

1. Toimivaltaisten viranomaisten on varmistettava, että kaikille lupahakemuksille tehdään hallinnollinen tarkastus. Jos tarkastuksessa ilmenee, että 6 ja 7 artiklassa säädetyt edellytykset eivät täyty, hakemukset on hylättävä ja hakijalle on ilmoitettava hylkäämisen perusteet.

2. Toimivaltaisten viranomaisten on laadittava nurmitilojen peltotarkastusohjelma, joka perustuu riskianalyysiin, aikaisempien vuosien tarkastusten tuloksiin ja direktiivin 91/676/ETY Irlannissa sovellettavan täytäntöönpanolainsäädännön soveltamista koskevien yleisten pistokoetarkastusten tuloksiin. Peltotarkastuksissa on todennettava tämän päätöksen 6 ja 7 artiklassa säädettyjen edellytysten noudattaminen, ja niitä on tehtävä vähintään viidelle prosentille lupaa hyödyntävistä tiloista.

3. Jos valvonnassa todetaan, ettei tämän päätöksen säännöksiä ole noudatettu, toimivaltaisten viranomaisten on toteutettava tarvittavat toimet tilanteen korjaamiseksi. Viljelijöille, jotka eivät noudata 6 ja 7 artiklaa, on määrättävä sakkoja kansallisten sääntöjen mukaisesti, ja näiltä viljelijöiltä voidaan evätä lupa seuraavana vuonna.

4. Toimivaltaisille viranomaisille on annettava tarvittavat valtuudet ja keinot, jotta ne voivat todentaa tämän päätöksen nojalla myönnettyä lupaa koskevien edellytysten noudattamisen.

10 artikla

Raportointi

Toimivaltaisten viranomaisten on toimitettava komissiolle vuosittain viimeistään 30 päivänä kesäkuuta kertomus, johon sisältyvät seuraavat tiedot:

a) 8 artiklan 1 kohdassa tarkoitetut kartat, joista käy ilmi lupien piiriin kuuluvien nurmitilojen, karjan ja maatalousmaan prosentuaalinen osuus kaikissa kreivikunnissa (county), sekä kartat paikallisesta maankäytöstä;

b) tulokset 8 artiklan 2 kohdassa tarkoitetusta pohja- ja pintavesien nitraattipitoisuuksien seurannasta, myös tiedot veden laadun muutossuuntauksista poikkeuksen alaisissa ja tavanomaisissa olosuhteissa sekä tiedot tämän päätöksen mukaisesti myönnetyn poikkeuksen vaikutuksista veden laatuun;

c) tulokset 8 artiklan 2 kohdassa tarkoitetusta, maaveden typpi- ja fosforipitoisuuksia ja maaprofiilin mineraalityppeä koskevasta maaperäseurannasta poikkeuksen alaisissa ja tavanomaisissa olosuhteissa;

d) tiivistelmä 8 artiklan 3 kohdassa tarkoitetusta tehostetusta veden laadun seurannasta saaduista tiedoista ja niiden arviointi;

e) 8 artiklan 4 kohdassa tarkoitettujen kartoitusten tulokset paikallisesta maankäytöstä sekä viljelykierroista ja maatalouskäytännöistä;

f) 8 artiklan 5 kohdassa tarkoitettujen mallipohjaisten laskemien tulokset nitraatti- ja fosforihävikistä;

g) 9 artiklan 1 ja 2 kohdassa tarkoitettu hallinnollisiin tarkastuksiin ja tilatarkastuksiin perustuva arviointi lupaan liittyvien edellytysten täyttymisestä;

h) vertaileva analyysi lupien piiriin kuuluvien nurmitilojen ja muiden nurmitilojen tarkastuksista Irlannissa. Analyysin on sisällettävä tiedot vuositarkastuksista, hallinnollisista tarkastuksista, maataloustarkastuksista täydentävien ehtojen puitteissa sekä sääntöjen noudattamatta jättämistä koskevista tilastoista.

11 artikla

Soveltaminen

Tätä päätöstä sovelletaan Irlannin toimintaohjelman kanssa, sellaisena kuin se on täytäntöönpantuna European Union (Good Agricultural Practices for Protection of Waters) Regulations 2017 -säädöksellä (Statutory Instrument N:o 605, 2017).

Tätä päätöstä sovelletaan 31 päivään joulukuuta 2021.

12 artikla

Osoitus

Tämä päätös on osoitettu Irlannille.

Tehty Brysselissä 8 päivänä helmikuuta 2018. Komission puolesta Karmenu VELLA Komission jäsen

(1) EYVL L 375, 31.12.1991, s. 1.

(2) Komission päätös 2007/697/EU, tehty 22 päivänä lokakuuta 2007, Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti (EUVL L 284, 30.10.2007, s. 27).

(3) Komission päätös 2011/127/EU, annettu 24 päivänä helmikuuta 2011, Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti tehdyn päätöksen 2007/697/EY muuttamisesta (EUVL L 51, 25.2.2011, s. 19).

(4) Komission täytäntöönpanopäätös 2014/112/EU, annettu 27 päivänä helmikuuta 2014, Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti (EUVL L 61, 1.3.2014, s. 7).

(5) Maatalous-, elintarvike ja meriministeriö (Department of Agriculture, Food and the Marine), Irlanti.

(6) Teagasc – the Agriculture and Food Development Authority, Irlanti.